b'\n_START_ARTICLE_\nDigital bearbeidingskompetanse\n_START_PARAGRAPH_\nDigital bearbeidingskompetanse betegner innen fagfeltet IKT-pedagogikk evnen til \xc3\xa5 produsere og gjenbruke informasjon og ulikt materiale p\xc3\xa5 nettet. Denne kompetanseformen inng\xc3\xa5r som en del av begrepet digital kompetanse.\n_START_SECTION_\nBakgrunn\n_START_PARAGRAPH_\nEt vesentlig kjennetegn ved den nye internettkulturen (web 2.0) er at det gir muligheter for at andre kan benytte seg av det materialet som man selv legger ut p\xc3\xa5 nettet. Digital bearbeidingskompetanse vil s\xc3\xa6rlig ber\xc3\xb8re det man kan kalle multimedia literacy.\n_START_SECTION_\nBearbeidelser og opphavsrett\n_START_PARAGRAPH_\nTil multiforfatter-nettsteder som wikier er det som regel knyttet brukerbetingelser som eksplisitt gir bidragsytere rett til \xc3\xa5 bearbeide alt materiale som befinner seg p\xc3\xa5 nettstedet, og som ogs\xc3\xa5 forutsetter at bidragsytere fristiller egne bidrag, slik at andre kan bearbeide dem. Likeledes har de som lager grensesnitt som frigir data som kan brukes i en mashup som regel ogs\xc3\xa5 laget et apparat (gjerne avtalebasert) som klargj\xc3\xb8r de opphavsrettslige sp\xc3\xb8rsm\xc3\xa5l knyttet til bruk og bearbeidelse._NEWLINE_N\xc3\xa5r elevene skaper sammensatte tekster benytter de imidlertid gjerne verk (s\xc3\xa6rlig bilder og lyd) som er skapt av andre, og som de henter fra nettet og fra egne CD-er. Dersom bruken av slike verk som komponent i en sammensatt tekst ikke p\xc3\xa5 forh\xc3\xa5nd er klarert med rettighetshaver vil bruken v\xc3\xa6re i strid med opphavsretten (jf. \xc3\xa5ndsverkloven \xc2\xa7 4, annet ledd). Det finnes imidlertid opphavsrettslige l\xc3\xb8sninger, som for eksempel Creative Commons, der rettighetshavere p\xc3\xa5 forh\xc3\xa5nd kan gi tillatelse (lisens) til ulike former for gjenbruk, derunder bearbeidelser. Dersom elevene begrenser bruken av fremmed materiale til verk med slik lisens og respekterer vilk\xc3\xa5rene for bruk som framg\xc3\xa5r av lisensen (som for eksempel vilk\xc3\xa5r om kildeangivelse og navngivelse) unng\xc3\xa5r man at elevenes arbeide med \xc3\xa5 skape sammensatte tekster kommer i konflikt med opphavsretten.'